ΠΡΟΓΡΑΜΜΑ ΠΡΟΒΛΕΨΕΩΝ ΧΑΛΥΒΑ ΓΙΑ ΤΟ ΔΕΥΤΕΡΟ ΕΞΑΜΗΝΟ 1999 ΚΑΙ ΟΛΟΚΛΗΡΟ ΤΟ ΕΤΟΣ (1999/C 24/02) (Κείμενο που παρουσιάζει ενδιαφέρον για τον ΕΟΧ)

ΕΙΣΑΓΩΓΗ

Οι επιπτώσεις της βαθμιαίας επιδείνωσης του διεθνούς περιβάλλοντος στην κοινοτική οικονομία, που έχουν ήδη καταστεί ήδη αντιληπτές από το 1998, θα είναι πιθανώς πιο απτές το 1999, διότι οι ασθενέστερες προοπτικές εξαγωγών αναμένεται να επηρεάσουν αρνητικά τις επενδύσεις και, επομένως, και την εσωτερική ζήτηση.

Η οικονομική ανάπτυξη της Ένωσης, που ήταν εντονότερη καθόλη τη διάρκεια του 1997 και κατά το πρώτο εξάμηνο του 1998, φαίνεται λοιπόν ότι θα επιβραδυνθεί αισθητά το 1999, επηρεάζοντας ιδίως τη βιομηχανική δραστηριότητα και συνεπώς την κατανάλωση χάλυβα.

Η αξιοσημείωτη επιτάχυνση της δραστηριότητας των βασικών κλάδων που απορροφούν χάλυβα μέχρι την άνοιξη του 1998, αποτέλεσε τη βάση μιας αξιοπρόσεκτης εξέλιξης της ζήτησης, που επέφερε εξάλλου θεαματική αύξηση των εισαγωγών σε μία ιδιαίτερα ελκυστική κοινοτική αγορά χάλυβα.

Όμως, η προοδευτική επιδείνωση των συνθηκών της αγοράς στη διάρκεια του έτους, λόγω υπερπλεονάζουσας και αποσταθεροποιητικής εξωτερικής προσφοράς, επέφερε κατάρρευση των τιμών χάλυβα.

Οι προοπτικές μιας προβλεπόμενης επιβράδυνσης της δραστηριότητας των κλάδων χρήσης το 1999, που συνδέεται με τη γενική οικονομική επιβράδυνση, μας επιτρέπει συνεπώς να εικάσουμε εξασθένιση της ζήτησης χάλυβα σε μία κοινοτική αγορά, που στο μεταξύ έχει χάσει κάπως την ελκυστικότητά της. Αναμένεται ωστόσο ότι θα συνεχίσει να υφίσταται την πίεση της εξωτερικής πλεονάζουσας προσφοράς που αναζητεί επιτακτικά μία διέξοδο, ενώ οι δυνατότητες εξαγωγών θα περιορίζονται διαρκώς περισσότερο.

Λόγω των κινδύνων μεταγένεστερης επιδείνωσης της αγοράς χάλυβα, τόσο της κοινοτικής όσο και της διεθνούς και, ελλείψει προοπτικών ταχείας βελτίωσης της κατάστασης στις περιοχές που επλήγησαν περισσότερο από την κρίση, η Επιτροπή προτρέπει όλα τα ενδιαφερόμενα μέρη να υιοθετήσουν μεμονωμένες συμπεριφορές, σύμφωνες με τις παρούσες πραγματικές συνθήκες της αγοράς χάλυβα, προκειμένου να μπορέσουν να της προσδώσουν το συντομότερο δυνατό μια καλύτερη διαχρονική σταθερότητα.

Η Επιτροπή, από πλευράς της, θα μεριμνήσει ώστε οι συμπεριφορές όλων ενδιαφερόμενων μερών να είναι σύμφωνες με τους κανόνες του διεθνούς εμπορίου. Υπενθυμίζει ότι η ΕΕ διαθέτει όργανα εμπορικής πολιτικής τα οποία μπορεί να τεθούν σε εφαρμογή σύμφωνα με τους πολυμερείς κανόνες προκειμένου να αποτραπούν τυχόν εμπορικές πρακτικές ικανές να επιδεινώσουν περισσότερο την ασταθή κατάσταση της κοινοτικής αγοράς χάλυβα.

1. Η ΟΙΚΟΝΟΜΙΚΗ ΚΑΤΑΣΤΑΣΗ ΣΤΗΝ ΕΥΡΩΠΑΪΚΗ ΕΝΩΣΗ

Η ισχυρή οικονομική ανάκαμψη που παρατηρείται στην Ευρωπαϊκή Ένωση ήδη από το 1997, κατάφερε να αντισταθεί στη βαθμιαία επιδείνωση του διεθνούς περιβάλλοντος. Έτσι, το ποσοστό αύξησης του ΑΕΠ της ΕΕ το 1998, 2,9 % στη φθινοπωρινή πρόβλεψη της Επιτροπής, παρουσιάζει ελαφρά βελτίωση της τάξης του 0,1 % σε σχέση με την προηγούμενη εκτίμηση την άνοιξη του 1998.

Αυτή η αύξηση υποστηρίχθηκε με εντονότερο από τον προβλεπόμενο τρόπο από την εσωτερική ζήτηση, που κατέλαβε τη θέση των εξαγωγών και αντιστάθμισε τοιουτοτρόπως την ασθενέστερη εξωτερική συνεισφορά, η οποία κατέστη αρνητική λόγω της διεθνούς οικονομικής επιδείνωσης.

Όμως, ενώ η προηγούμενη εκτίμηση της Επιτροπής προάγγελε επιτάχυνση της ανάπτυξης για το 1999, η φθινοπωρινή πρόβλεψη εκτιμά σήμερα επιβράδυνση της δραστηριότητας. Η αύξηση του ΑΕΠ στην ΕΕ αναμένεται να περιοριστεί σε 2,4 % το 1999, ήτοι απώλεια μισής ποσοστιαίας μονάδας σε σχέση με την προηγούμενη πρόβλεψη, αποδοτέα στα διεθνή γεγονότα.

Δεν υπάρχει αμφιβολία ωστόσο ότι τα θεμελιώδη εσωτερικά οικονομικά μεγέθη παραμένουν σταθερά. Πράγματι, οι όροι της προσφοράς είναι εξαιρετικοί, η απόδοση των επενδύσεων βελτιώνεται, τα επιτόκια και ο πληθωρισμός βρίσκονται σε χαμηλά, από ιστορική άποψη, επίπεδα. Εξάλλου, η προοπτική της εισαγωγής του ευρώ από τις αρχές του 1999 αποτελεί ένα συμπληρωματικό στοιχείο σταθερότητας.

Παρόλα αυτά τα ικανοποιητικά θεμελιώδη μεγέθη, η βαθμιαία επιδείνωση του διεθνούς περιβάλλοντος δύναται να επηρεάσει όχι μόνο την εξωτερική συνεισφορά το 1999 αλλά και την εσωτερική ζήτηση και ιδίως τις επενδύσεις, λόγω ασθενέστερης εξαγωγικής ζήτησης.

Εντούτοις, η ανάπτυξη των επενδύσεων αναμένεται να παραμείνει ισχυρή και να φθάσει το 4,6 % και η ιδιωτική κατανάλωση, επωφελούμενη από το υψηλό επίπεδο εμπιστοσύνης των καταναλωτών και τη βελτιωμένη κατάσταση στην αγορά απασχόλησης, να αυξηθεί κατά 2,5 %.

Ο πληθωρισμός αναμένεται να παραμείνει χαμηλός και η εξέλιξή του να βελτιωθεί σε σχέση με την προηγούμενη πρόβλεψη, ώστε το ποσοστό αύξησής του για το 1999 να μην υπερβεί το 1,7 % για ολόκληρη την Ένωση και 1,6 % για τις έντεκα χώρες της ζώνης του ευρώ.

Η ανάπτυξη της απασχόλησης αποδείχτηκε ταχύτερη το 1998, με ποσοστό 1,2 % αντί του προηγουμένως εκτιμούμενου 0,8 %. Το 1999, αναμένεται να επιβραδυνθεί σε 0,9 % παρουσιάζοντας αναθεώρηση προς τα κάτω 0,2 %. Οι προοπτικές όσον αφορά την ανεργία έχουν επίσης βελτιωθεί από την άνοιξη, ακόμη και αν η κάμψη της είναι λιγότερο ταχεία από την άνοδο της απασχόλησης λόγω αύξησης του ενεργού πληθυσμού. Πράγματι, η ανεργία με μέσο ποσοστό 10,9 % στην Ένωση το 1996, αναμένεται να μειωθεί σε 10 % το 1998 και σε 9,5 % το 1999.

Τα ελλείμματα του δημόσιου τομέα αναμένεται να εξακολουθούν να μειώνονται κατά τα προσεχή έτη, αλλά με βραδύτερο ρυθμό, μετά τις προσπάθειες παγιοποίησης που κατέβαλαν τα κράτη μέλη με σκοπό την τήρηση των κριτηρίων του Μάαστριχτ. Το μέσο έλλειμμα στην Ένωση αναμένεται να μειωθεί από 2,3 % το 1997, σε 1,8 % το 1998 και σε 1,4 % του ΑΕΠ το 1999.

2. ΕΠΙΚΡΑΤΟΥΣΑ ΚΑΤΑΣΤΑΣΗ ΣΤΗΝ ΑΓΟΡΑ ΧΑΛΥΒΑ ΚΑΙ ΣΧΕΤΙΚΕΣ ΠΡΟΟΠΤΙΚΕΣ

2.1. Η ΠΑΡΑΓΩΓΗ ΑΚΑΤΕΡΓΑΣΤΟΥ ΧΑΛΥΒΑ

Μετά τη σημαντική άνοδο (+ 8 %) που διαπιστώθηκε το 1997, η παραγωγή χάλυβα της Ένωσης συνέχισε να σημειώνει προόδους καθόλη τη διάρκεια του πρώτου εξαμήνου του 1998, ανερχόμενη σωρευτικά σε 84,5 εκατομμύρια τόνους, ήτοι + 6,5 % σε σχέση με την παραγωγή χάλυβα του αντίστοιχου εξαμήνου του 1997.

Από τα τέλη αυτής της περιόδου, όμως, η κοινοτική παραγωγή χάλυβα παρουσιάζει προοδευτική επιβράδυνση, για να σταθεροποιηθεί, κατά το τρίτο τετράμηνο του 1998, στα επίπεδα του προηγούμενου έτους, παρά τις αντίστοιχες μειώσεις περίπου κατά 2,4 % που διαπιστώθηκαν τόσο τον Αύγουστο όσο και το Σεπτέμβριο. Σύμφωνα με τα πρόσφατα προκαταρκτικά στατιστικά στοιχεία, η κοινοτική παραγωγή χάλυβα μειώθηκε κατά 4 και 5 % αντιστοίχως τον Οκτώβριο και το Νοέμβριο 1998.

Λαμβάνοντας εντούτοις υπόψη την αξιοσημείωτη αύξηση των εισαγωγών κατά το πρώτο εξάμηνο του 1998, καθώς και το σαφώς υψηλότερο επίπεδο των αποθεμάτων σήμερα, αφενός, και την προβλεπόμενη συνεχή μείωση της ζήτησης ή την επιβράδυνση της δραστηριότητας των κλάδων κατανάλωσης, αφετέρου, η κοινοτική παραγωγή χάλυβα θα σημειώσει πιθανώς ισχυρή κάμψη τους επόμενους μήνες.

Ένα τέτοιο σενάριο μας επιτρέπει να εικάσουμε ότι η παραγωγή χάλυβα της Ένωσης μπορεί να φθάσει στα τέλη του 1998 162 εκατομμύρια τόνους, όπως αναφέρθηκε στην προηγούμενη πρόβλεψη της Επιτροπής (1), ποσότητα που αντιπροσωπεύει άνοδο μόλις 1,6 % σε σχέση με το επίπεδο που επιτεύχθη το 1997.

Οι αναμενόμενες για το 1999 εξελίξεις στη δραστηριότητα των κλάδων που απορροφούν χάλυβα, θα επιφέρουν αναμφίβολα σταθεροποίηση της ζήτησης χάλυβα. Έτσι, λαμβανομένων υπόψη των εξαγωγικών δυσκολιών σε μία έντονα διαταραγμένη παγκόσμια αγορά, και σε συνδυασμό με κάμψη των εισαγωγών, η κοινοτική παραγωγή σιδήρου και χάλυβα αναμένεται να μειωθεί σε σχέση με αυτή του 1998.

Για το πρώτο εξάμηνο του 1999, η παραγωγή χάλυβα της Ένωσης μπορεί να ανέλθει έτσι σε περίπου 80 εκατομμύρια τόνους. Αυτό αντιστοιχεί σε μείωση κατά 5 % σε σύγκριση με το επίπεδο που είχε επιτευχθεί το ίδιο εξάμηνο του 1998. Χάρη σε ελαφρά βελτίωση των συνθηκών της αγοράς κατά το δεύτερο εξάμηνο του έτους, η συνολική παραγωγή για το 1999 αναμένεται να ανέλθει σε 157 εκατομμύρια τόνους, ήτοι 2,5 % λιγότερο σε σχέση με αυτή του προηγούμενου έτους.

Αυτές οι κάμψεις της παραγωγής δεν αναμένεται εντούτοις να προκαλέσουν σημαντικά προβλήματα σε επίπεδο επιχειρήσεων, διότι τα ποσοστά χρησιμοποίησης των εγκαταστάσεων θα εξακολουθούν να είναι ικανοποιητικά το 1999.

Η Επιτροπή ανανεώνει ωστόσο τις εκκλήσεις της προς όλους τους οικονομικούς παράγοντες να επιδείξουν σύνεση, διότι τόσο η αγορά της Ένωσης όσο και η παγκόσμια αγορά αντιμετωπίζουν σήμερα ορισμένες αναταραχές στο επίπεδο των συναλλαγών χάλυβα, που προκλήθηκαν από την ασιατική κρίση και αυτό, σε μία χρονική στιγμή όπου τα σημεία οικονομικής επιβράδυνσης και κάμψης της κατανάλωσης χάλυβα καθίστανται διαρκώς εμφανέστερα στις περισσότερες γεωγραφικές περιοχές.

Ο πίνακας του παραρτήματος 1 «προσφορά και ζήτηση ακατέργαστου χάλυβα» συνοψίζει τους όγκους και τις τάσεις της κατανάλωσης, του εξωτερικού εμπορίου, της παραγωγής και των αποθεμάτων χάλυβα της Ευρωπαϊκής Ένωσης, αφενός, και, εκφράζει αριθμητικά τις αναμενόμενες εξελίξεις για το πρώτο εξάμηνο του 1999 και για ολόκληρο το έτος, αφετέρου.

2.2. ΠΡΟΟΠΤΙΚΕΣ ΓΙΑ ΤΟ ΠΡΩΤΟ ΕΞΑΜΗΝΟ ΤΟΥ 1999 ΚΑΙ ΓΙΑ ΟΛΟΚΛΗΡΟ ΤΟ ΕΤΟΣ

Η βαθμιαία επιδείνωση του διεθνούς περιβάλλοντος δεν θα επηρεάσει τελικά σε μεγάλο βαθμό την οικονομική εξέλιξη της Ευρωπαϊκής Ένωσης το 1999, της οποίας το εξαιρετικό επίπεδο ανάπτυξης εξασφαλίζεται κυρίως από διάφορους εσωτερικούς παράγοντες.

Αντίθετα, οι λιγότερο ευνοϊκές προοπτικές εξαγωγών, που οφείλονται σε διεθνή γεγονότα, αναμένεται να επηρεάσουν περισσότερο την οικονομική ανάπτυξη της Ένωσης το 1999, παρά τα ικανοποιητικά θεμελιώδη μεγέθη της, και επομένως τη βιομηχανική δραστηριότητα.

Τα πρώτα σημεία μετάδοσης της ασιατικής κρίσης, που επεκτάθηκε εξάλλου τάχιστα και σε άλλες γεωγραφικές περιοχές, εμφανίστηκαν εντούτοις στην Ένωση ήδη από το 1998, επιφέροντας απώλεια εμπιστοσύνης στους βιομηχανικούς κύκλους εξαιτίας των πρώτων εξαγωγικών δυσκολιών και αυτό, παρά τα πολύ υψηλά επίπεδα χρησιμοποίησης των παραγωγικών μονάδων. Αντίθετα, σύμφωνα με τις πλέον πρόσφατες δημοσκοπήσεις της συγκυρίας, η εμπιστοσύνη των καταναλωτών δεν φαίνεται ακόμη να έχει επηρεαστεί σημαντικά από αυτά τα γεγονότα.

Επ' ευκαιρία πρόσφατων συναντήσεων, οι παραγωγοί χάλυβα της Ένωσης ανέφεραν την πρωτοφανή αύξηση των εισαγωγών χάλυβα στην κοινοτική αγορά, που προκάλεσε γενικευμένη κατάρρευση των τιμών κατά το δεύτερο εξάμηνο του 1998. Δεν έκρυψαν εξάλλου την ανησυχία τους για τις προοπτικές για το 1999, δεδομένων των ανέκαθεν υψηλών επιπέδων των εισαγωγών και αποθεμάτων, αφενός, και της προβλεπόμενης επιβράδυνσης της ζήτησης χάλυβα, αφετέρου. Όσον αφορά τις εισαγωγές, θα επιθυμούσαν μια σθεναρή παρέμβαση της Επιτροπής έναντι διάφορων εξωτερικών οικονομικών παραγόντων με σκοπό να επέλθει ομαλοποίηση των ροών τους στην κοινοτική αγορά.

Οι έμποροι χάλυβα, επιβεβαιώνοντας τις ολέθριες επιπτώσεις που είχαν για τις τιμές οι μαζικές εισαγωγές χάλυβα στην κοινοτική αγορά το 1998, εξεδήλωσαν σε πρόσφατες συναντήσεις, κάποια απαισιοδοξία σχετικά με τις αναμενόμενες για το 1999 εξελίξεις, λόγω της ευρέως πλεονάζουσας εσωτερικής και εξωτερικής προσφοράς, η οποία αναμένεται να επηρεάσει την αύξηση των τιμών χάλυβα.

Εξάλλου, η επιτάχυνση της δραστηριότητας στους περισσότερους κλάδους που απορροφούν χάλυβα (οι κυριότεροι των οποίων αποτελούν αντικείμενο λεπτομερέστερης ανάλυσης στο παρόν πρόγραμμα), η οποία διαπιστώθηκε μέχρι την άνοιξη του 1998, έδωσε προφανή σημεία επιβράδυνσης προπάντων κατά το δεύτερο εξάμηνο του έτους. Επομένως, τόσο στην αυτοκινητοβιομηχανία όσο και στη βιομηχανία μηχανολογικών κατασκευών και στον κλάδο των ηλεκτρικών μηχανών, οι αποδόσεις του πρώτου εξαμήνου του 1998 κατέστησαν κάπως ασθενέστερες στη συνέχεια, ενώ ο κλάδος των δομικών κατασκευών σημείωσε βραδεία βελτίωση καθόλη τη διάρκεια του έτους.

Κατά το πρώτο εξάμηνο του 1999, η δραστηριότητα των κλάδων που απορροφούν χάλυβα αναμένεται να είναι βραδύτερη σε σχέση με τον υψηλό ρυθμό της αντίστοιχης περιόδου του 1998, για να μπορεί να εντατικοποιηθεί μεταγενέστερα, πράγμα που θα τους επιτρέψει να επιτύχουν για ολόκληρο το έτος αποτελέσματα συγκρίσιμα ή ελαφρώς κατώτερα αυτών του προηγούμενου έτους.

Η ζήτηση χάλυβα αναμένεται τοιουτοτρόπως να μειωθεί με εντονότερο τρόπο στη διάρκεια του πρώτου εξαμήνου, για να σταθεροποιηθεί σε ικανοποιητικά επίπεδα κατά το δεύτερο εξάμηνο του 1999. Όμως, παρά την αναμενόμενη προοδευτική συρρίκνωση, οι εισαγωγές χάλυβα στην κοινοτική αγορά αναμένεται να σταθεροποιηθούν στα επίπεδα του 1998.

Ένα τέτοιο σενάριο δεν πρέπει να θεωρείται δραματικό, εάν όλες οι διαγραφόμενες εξελίξεις συνοδεύονται τουλάχιστον από βαθμιαία αύξηση των τιμών, αναγκαία για τη διασφάλιση της βιωσιμότητας της κοινοτικής χαλυβουργικής βιομηχανίας.

Στους πίνακες 2 και 2α των παραρτημάτων παρουσιάζονται οι δείκτες δραστηριότητας των κύριων κλάδων που απορροφούν χάλυβα, για το πρώτο εξάμηνο του 1999 και για ολόκληρο το έτος. Τα βασικά δεδομένα για τους εν λόγω δείκτες δόθηκαν από τους εθνικούς εκπροσώπους των σχετικών επαγγελματικών κλάδων, οι απόψεις των οποίων δεν είναι πάντοτε σύμφωνες με τις διαγραφόμενες τάσεις. Αυτοί οι δείκτες πρέπει επομένως να ερμηνεύονται με προσοχή.

2.2.1. Κλάδος πρώτης μεταποίησης χάλυβα

Συνολικά, ο κλάδος πρώτης μεταποίησης θα έχει διέλθει μέχρι το πρώτο εξάμηνο του 1998 μία περίοδο ιδιαίτερα ευνοϊκής συγκυρίας, χαρακτηριζόμενης από λίαν αισθητές βελτιώσεις της παραγωγής και των πωλήσεών του στην κοινοτική και διεθνή αγορά που επέτρεψαν τη βέλτιστη εκμετάλλευση των μέσων και συνεπώς αύξηση των περιθωρίων κέρδους.

Από τις αρχές του δεύτερου εξαμήνου του 1998 όμως, η οικονομική βελτίωση του συγκεκριμένου κλάδου διακόπηκε ταχέως λόγω της επιβράδυνσης της δραστηριότητας ορισμένων κλάδων που απορροφούν άνθρακα, αφενός και της σταθεροποίησης ενός ιδιαίτερα υψηλού επιπέδου εισαγωγών, αφετέρου, ενώ οι δυνατότητες εξαγωγών μειώθηκαν έντονα σε μία διεθνή αγορά αποσταθεροποιημένη από τη σημαντική πλεονάζουσα προσφορά.

Σε ορισμένους κλάδους αυτής της βιομηχανίας, όπως η σωληνουργία, η διακοπή του ευνοϊκού κύκλου υπήρξε περισσότερο απότομη απ' ό,τι σε άλλους. Αντίθετα, στους κλάδους που συνδέονται κυρίως με την αυτοκινητοβιομηχανία, ακόμη και με κάποια εξασθένιση της ζήτησης, η κατάσταση μπορεί να χαρακτηριστεί ως επαρκώς ικανοποιητική, εάν αφαιρέσουμε την έντονη τάση της κάμψης των τιμών.

Η διατήρηση αυτών των τάσεων για το 1999, ενώ τα επίπεδα των αποθεμάτων είναι υψηλότερα σε σχέση με την ιδιαίτερα ευνοϊκή περίοδο του παρελθόντος, επιτρέπει να διαφανεί σαφής επιδείνωση της παρούσας κατάστασης, ιδίως για τον κλάδο της σωληνουργίας.

Α. Σωληνουργία

Η αγορά χαλυβδοσωλήνων της Ένωσης, που γνώρισε ιδιαίτερα ευνοϊκή εξέλιξη το 1997 και μέχρι το πρώτο εξάμηνο του 1998, υποβαθμίστηκε έντονα προς τα τέλη του ιδίου έτους, μετά από σύντομη περίοδο επιβράδυνσης.

Πράγματι, τόσο οι όγκοι των πωλήσεων όσο και οι τιμές των χαλυβδοσωλήνων συρρικνώνονται σταθερά από το καλοκαίρι, κατά τρόπον ώστε τα αξιοσημείωτα αποτελέσματα του πρώτου εξαμήνου 1998 πιθανώς να εξουδετερωθούν από τις αρνητικές αποδόσεις των τελευταίων μηνών του έτους.

Αυτές οι ουσιαστικές αλλαγές, που επήλθαν στην κοινοτική αγορά σωλήνων, είναι η άμεση και έμμεση συνέπεια της κρίσης στη Νοτιοανατολική Ασία, που επέφερε παράλληλα αύξηση των εισαγωγών και ιδιαίτερα αισθητή μείωση των τιμών των περισσότερων προϊόντων.

Για το σύνολο των χαλυβδοσωλήνων, τα ποσοτικά αποτελέσματα του 1998 θα είναι εντούτοις συγκρίσιμα με τα αντίστοιχα του 1997, πράγμα που συνεπάγεται υποχώρηση περίπου 10 % κατά το δεύτερο εξάμηνο του έτους.

Στον τομέα των σωλήνων άνευ ραφής, η αναστροφή της τάσης του δεύτερου εξαμήνου του 1998 θα επιτρέψει στην καλύτερη περίπτωση την επίτευξη των ίδιων αποτελεσμάτων με το 1997. Όμως, η κατάρρευση της ζήτησης των κλάδων πετρελαίου και πυρηνικής ενέργειας και η έλλειψη νέων σχεδίων κατασκευής πετρελαιαγωγών επανέφεραν μια έντονη απαισιοδοξία στον επαγγελματικό κλάδο σχετικά με τις βραχυπρόθεσμες προοπτικές και προκάλεσαν στάση αναμονής του εμπορίου.

Με εξαίρεση τον κλάδο της αυτοκινητοβιομηχανίας, που είναι πάντα ορθά προσανατολισμένος, δεν υπάρχει καμία ελπίδα βελτίωσης των συνθηκών της αγοράς αυτών των προϊόντων στη διάρκεια του 1999, που θα μπορούσε να επιφέρει μείωση της παραγωγής σωλήνων άνευ ραφής της τάξης του 20 %, λαμβανομένων υπόψη, αφενός, του πολύ υψηλού επιπέδου των εισαγωγών και, αφετέρου, της απώλειας των εξαγωγικών αγορών, που απορρέει από την κατάρρευση του κλάδου του πετρελαίου και την ασιατική κρίση.

Όσον αφορά τους συγκολλητούς σωλήνες μικρής διαμέτρου (διάμετρος ≤ 406,4 χιλιοστά), η εξασθένιση της ζήτησης κατά το δεύτερο εξάμηνο του 1998 δεν θα επιτρέψει την εξασφάλιση του επιπέδου πωλήσεων του 1997, λαμβανομένης υπόψη μιας συγκρατημένης προόδου που παρατηρήθηκε το πρώτο εξάμηνο του έτους.

Εφόσον έχει επιβεβαιωθεί για το 1999 η πτωτική τάση της ζήτησης, οι συνολικές παραδόσεις συγκολλητών μικρής διαμέτρου θα σημειώσουν υποχώρηση που μπορεί να κυμανθεί μεταξύ - 5 % και - 10 % για ολόκληρο το έτος, λαμβανομένου υπόψη του χαμηλού επιπέδου της ζήτησης και των εξαγωγών, αλλά προπάντων της σημαντικής αύξησης των εισαγωγών, ειδικότερα σε σωλήνες αερίου και σωλήνες κοίλης διατομής.

Η αγορά συγκολητών σωλήνων μεγάλης διαμέτρου (διάμετρος ≥ 406,4 χιλιοστά), που υπέστη επίσης τις επιπτώσεις της βαθμιαίας επιδείνωσης σε επίπεδο διεθνών συναλλαγών, κατά το δεύτερο εξάμηνο του 1998, θα επιτρέψει για ολόκληρο το έτος ελαφρά υπέρβαση των όγκων πωλήσεων που σημείωσε η κοινοτική βιομηχανία το 1997, χάρη στις ικανοποιητικές αποδόσεις του πρώτου εξαμήνου. Είναι πολύ πιθανό, αντίθετα, η προβλεπόμενη πτώση των πωλήσεων να είναι ιδιαίτερα απότομη το 1999, λόγω έλλειψης νέων σχεδίων, από τα οποία εξαρτάται σοβαρά η καταχώρηση νέων παραγγελιών στην Ένωση.

Β. Εξέλιξη του κλάδου της συρματουργίας

Η δραστηριότητα του κλάδου συρματοποίησης χαλυβοσύρματος υπήρξε ικανοποιητική κατά το πρώτο εξάμηνο του 1998 σε ολόκληρη την Ευρωπαϊκή Ένωση, με εξαίρεση το Ηνωμένο Βασίλειο, με συνολική άνοδο των πωλήσεων 5 έως 6 % σε σχέση με τις αντίστοιχες του πρώτου εξαμήνου του 1997. Οι τιμές των προϊόντων συρματοποίησης παρέμειναν σταθερές στη διάρκεια αυτής της περιόδου, παρά τη σημαντική άνοδο των εισαγωγών, λόγω της σταθερής ζήτησης από τους κλάδους της αυτοκινητοβιομηχανίας και των μηχανολογικών κατασκευών.

Κατά το δεύτερο εξάμηνο του 1998, η επιβράδυνση της εσωτερικής ζήτησης και προπάντων η σαφής υποχώρηση των εξαγωγών επηρέασαν τη δραστηριότητα της κοινοτικής βιομηχανίας συρματοποίησης, της οποίας η παραγωγή και οι πωλήσεις για ολόκληρο το έτος θα είναι 2-3 % ανώτερες αυτών του προηγούμενου έτους.

Η πτωτική τάση όγκων και τιμών που παρατηρήθηκε κατά το δεύτερο εξάμηνο του 1998 μπορεί να επιταθεί ελαφρά τους πρώτους μήνες του 1999, σε σύγκριση με τα ικανοποιητικά επίπεδα της ίδιας περιόδου του 1998. Συνολικά εντούτοις, το 1999 αναμένεται να καταλήξει σε κάποια σταθεροποίηση στους όγκους του προηγούμενου έτους, λαμβανομένης υπόψη μιας αναμενόμενης προοδευτικής βελτίωσης προπάντων προς τα τέλη του έτους.

Εφόσον συνδέεται στενά με τη δραστηριότητα της αυτοκινητοβιομηχανίας, ο κλάδος επεκτατικής ολκής σημείωσε πολύ καλά αποτελέσματα κατά το πρώτο εξάμηνο του 1998. Έτσι, ακόμη και η ελαφρά επιβράδυνση της ζήτησης του δεύτερου εξαμήνου του έτους, που οφείλετο στις διαφοροποιημένες εξελίξεις στις αυτοκινητοβιομηχανίες των διάφορων κρατών μελών της Ένωσης, δεν αναμένεται να επιφέρει αισθητή μείωση των αποτελεσμάτων ολόκληρου του έτους, τα οποία θεωρούνται από το συγκεκριμένο επαγγελματικό κλάδο επαρκώς ικανοποιητικά και σε κάθε περίπτωση καλύτερα από τα αντίστοιχα του προηγούμενου έτους.

Λαμβάνοντας εντούτοις υπόψη μια ασθενέστερη δραστηριότητα των κατασκευαστών αυτοκινήτων στις διάφορες χώρες, στη διάρκεια του 1999, ο κοινοτικός κλάδος επεκτατικής ολκής θα υποστεί άμεσα τις συνέπειές της, με κίνδυνο προοδευτική επιδείνωση των συνθηκών της αγοράς των προϊόντων του και, συνεπώς, μείωση των πωλήσεων με απόκλιση 2-4 % σε σχέση με τις αντίστοιχες του 1998.

Γ. Οι δραστηριότητες του κλάδου ψυχρής έλασης και μορφοποίησης

Ο κλάδος «ψυχρής έλασης» γνώρισε ένα ιδιαίτερα ικανοποιητικό επίπεδο δραστηριότητας στη διάρκεια του 1998, παρά την τάση ομαλοποίησης που εμφανίστηκε προς τα τέλη του έτους. Συνολικά, η αύξηση των παραδόσεων χαλυβδοταινιών ψυχρής έλασης το 1998 μπορεί να εκτιμηθεί σε περίπου 10 % σε σχέση με τους όγκους πωλήσεων του προηγούμενου έτους.

Η εξέλιξη αυτή είναι παραπάνω από αξιοσημείωτη, εφόσον επέτρεψε σημαντική βελτίωση των ήδη εξαιρετικών αποτελεσμάτων που επιτεύχθηκαν το 1997.

Αντίθετα με τα αναμενόμενα, το 1998 ακόμη και οι εξαγωγές χαλυβδοταινιών ψυχρής έλασης προς τρίτες χώρες σημείωσαν αισθητή άνοδο και αυτό, παρά το ελάχιστα ευνοϊκό διεθνές περιβάλλον.

Εξάλλου οι εισαγωγές στην Ευρωπαϊκή Ένωση και ιδίως οι προερχόμενες από τη Ρωσία αυξήθηκαν αισθητά, καλύπτοντας μεγαλύτερο μέρος της κοινοτικής αγοράς.

Η ομαλοποίηση που ανακοινώθηκε μετά το καλοκαίρι του 1998, στο επίπεδο των καταχωρήσεων παραγγελιών, δεν αναμένεται ωστόσο να έχει συνέπειες, δεδομένου ότι ο κλάδος ψυχρής έλασης γνωρίζει ακόμη εξαιρετικά ποσοστά εκμετάλλευσης των παραγωγικών μονάδων του.

Η μόνη ανησυχία του επαγγελματικού κλάδου προς το παρόν περιορίζεται στην εξέλιξη των τιμών που είναι προσανατολισμένες προς τα κάτω, λόγω του ανταγωνισμού των εισαγόμενων προϊόντων καθώς και αυτών που προέρχονται από σχισμένες κατά μήκος λαμαρίνες ψυχρής έλασης της χαλυβουργίας ΕΚΑΧ.

Για το 1999 οι όγκοι παραγωγής και πωλήσεων αυτού του κλάδου δεν αναμένεται να αποκλίνουν αισθητά από τους σημειωθέντες το προηγούμενο έτος, παρά την αύξηση των αποθεμάτων που διαπιστώθηκε στα τέλη του 1998.

Στο επίπεδο των τιμών όμως, οι προοπτικές φαίνονται λιγότερο ευνοϊκές λόγω ιδίως της πτωτικής τάσης των σχισμένων κατά μήκος χαλυβδοταινιών ψυχρής έλασης.

Λόγω της έντονης εξάρτησής της από τον κλάδο δομικών κατασκευών εν γένει, η κοινοτική βιομηχανία μορφοποίησης πλατέων προϊόντων δεν γνώρισε το 1998 τις ίδιες αυξήσεις πωλήσεων που διαπιστώθηκαν στους άλλους κλάδους της βιομηχανίας πρώτης μεταποίησης χάλυβα.

Έτσι, τα αποτελέσματα σε όγκους του πρώτου εξαμήνου του 1998 παρουσιάζουν ανεπαίσθητη βελτίωση ως προς τα αντίστοιχα της ίδιας περιόδου του 1997, χάρη ιδίως σε μία ευνοϊκότερη εξέλιξη της ζήτησης ραβδωτών λαμαρίνων σε σχέση με την αντίστοιχη των φύλλων σάντουιτς.

Η ισχνή βελτίωση της ζήτησης του κλάδου δομικών κατασκευών δεν επέφερε κάποια άνοδο της κατανάλωσης μορφοποιημένων πλατέων προϊόντων κατά το δεύτερο εξάμηνο του 1998, ενώ η πλεονάζουσα προσφορά προκάλεσε αυξημένο ανταγωνισμό και αναπόφευκτη πτώση των τιμών, λόγω, μεταξύ άλλων, της ύπαρξης υποκατάστατων προϊόντων.

Οι αναμενόμενες από τον επαγγελματικό κλάδο εξελίξεις το 1999 δεν είναι καθόλου ενθαρρυντικές, διότι εάν, αφενός, η πτωτική τάση των τιμών φαίνεται δύσκολο να ανακοπεί λόγω του πλεονάζοντος δυναμικού, αφετέρου, ο χαμηλός δυναμισμός της ζήτησης από τον κλάδο δομικών κατασκευών δεν επιτρέπει να εικαστεί αύξηση των παραγγελιών μορφοποιημένων πλατέων προϊόντων. Έτσι, ο όγκος των πωλήσεων αυτού του κλάδου θα παραμείνει, και το 1999, στα ίδια επίπεδα με τα δύο προηγούμενα έτη.

Στο εσωτερικό του κλάδου μορφοποίησης επιμήκων προϊόντων, η δραστηριότητα υπήρξε σχετικά ικανοποιητική το 1998, με κατ' εκτίμηση αύξηση των παραδόσεων + 5-6 % σε σχέση με τις αντίστοιχες του 1997.

Αυτός ο κλάδος, εν γένει πιο ευπρόσβλητος, δεν αντιμετώπισε εντούτοις σημαντική άνοδο των εισαγωγών το 1998, καίτοι οι τιμές των προϊόντων του παρέμειναν σταθερές καθόλη τη διάρκεια του έτους.

Η κατάσταση πλεονάζοντος δυναμικού του κλάδου φαίνεται αντίθετα να αποτελεί περισσότερο ένα παράγοντα κινδύνου που μπορεί μακροπρόθεσμα να διακυβεύσει τη σταθερότητα των εσωτερικών τιμών, η οποία μέχρι σήμερα διαφυλάσσεται.

Οι προσδοκίες για το 1999 δεν είναι εν γένει ιδιαίτερα ευνοϊκές. Ο επαγγελματικός κλάδος ευελπιστεί ωστόσο να επιτύχει συνολικό όγκο πωλήσεων ελαφρώς κατώτερο από τον αντίστοιχο του 1998.

Οι προσπάθειες αυτού του κλάδου επικεντρώνονται κυρίως στη βελτίωση των δομών με σκοπό μια μεγαλύτερη διαφοροποίηση, προκειμένου να μπορέσει μελλοντικά να εφοδιάζει περισσότερο τους κλάδους της αυτοκινητοβιομηχανίας και των μηχανολογικών κατασκευών, παρά τον αντίστοιχο των δομικών κατασκευών.

2.2.2. Οικονομική συγκυρία στον κλάδο των δομικών κατασκευών

Η ενίσχυση της οικονομικής ανάκαμψης στην Ένωση το 1997 και 1998, επέφερε προοδευτικά ευνοϊκά αποτελέσματα ακόμη και στον τομέα των δομικών κατασκευών, η συνολική δραστηριότητα του οποίου αναμένεται να εκφραστεί με αρκετά μέτρια μέση αύξηση των όγκων το 1998 μετά από μια συνεχή πενταετία έντονης ύφεσης.

Το 1999, για πρώτη φορά μετά από αρκετά χρόνια, πρακτικά όλες οι χώρες της Ευρωπαϊκής Ένωσης αναμένεται να γνωρίσουν θετική συνολική δραστηριότητα του κλάδου δομικών κατασκευών, συμπεριλαμβανομένης της Γερμανίας, ενώ μόνον η Δανία αναμένεται να αντιμετωπίσει μια ακόμη δύσκολη κατάσταση στο συγκεκριμένο κλάδο.

Εντούτοις, τα σημεία ανόρθωσης του κλάδου δομικών κατασκευών αναμένεται να εκφραστούν με μέσες εξελίξεις σημαντικά ασθενέστερες, σε σχέση με αυτές όλων των άλλων κλάδων της κοινοτικής οικονομίας, που μπορούν να εκτιμηθούν για το 1998 σε + 1 % και για το 1999 σε + 0,9 %.

Αυτό το εξελικτικό πλαίσιο φανερώνει ωστόσο ότι οι επιμέρους κλάδοι που εξαρτώνται από δημόσιες χρηματοδοτήσεις θα πρέπει να αναμένουν ακόμη, προτού κατορθώσουν να εμφανίσουν ουσιαστικότερα ποσοστά ανάπτυξης. Για το λόγο αυτό, μελετώνται διαρκώς περισσότερο τύποι δημόσιας-ιδιωτικής συνεργασίας, ακόμη και για τη χρηματοδότηση έργων υποδομής μικρότερης εμβέλειας.

Στον τομέα των κατοικιών, οι πρόσφατες εξελίξεις ήσαν έντονα διαφοροποιημένες μεταξύ των κρατών μελών της Ένωσης. Αυτό ανάλογα με τη βελτίωση, σε κάθε χώρα, των συνθηκών απασχόλησης και μείωσης των επιτοκίων για τα ενυπόθηκα δάνεια.

Έτσι, το 1998 παρατηρείται σαφής πρόοδος της κατασκευής νέων κατοικιών στη Σουηδία, στην Ισπανία, στην Ιρλανδία και την Πορτογαλία, λόγω αύξησης της ιδιωτικής ζήτησης, ενώ στο Ηνωμένο Βασίλειο η ιδιωτική ζήτηση επιφέρει ανάπτυξη αυτού του επιμέρους κλάδου κατώτερη του 2 %. Στη Γαλλία, η βελτίωση που διαπιστώθηκε στο επίπεδο των κατασκευαστικών αδειών δεν ακολουθήθηκε από ίδια τάση στο άνοιγμα εργοταξίων. Στην Ιταλία, τα μέτρα φορολογικών απαλλαγών για τις εργασίες αποκατάστασης και συντήρησης αποθαρρύνουν την κατασκευή νέων κατοικιών και στη Γερμανία η συγκεκριμένη δραστηριότητα παραμένει, στο σύνολό της, αρνητική.

Το 1999, η αναμενόμενη στο Ηνωμένο Βασίλειο ύφεση στο συγκεκριμένο κλάδο θα επηρεάσει το μέσο αποτέλεσμα των χωρών της Ένωσης, που μπορεί παρ' όλα αυτά να φτάσει θετική παρέκκλιση σε όγκο εκτιμούμενη σε 1 % λαμβανομένης υπόψη της διατήρησης της ιδιαίτερα ισχυρής ανοδικής τάσης αυτού του επιμέρους κλάδου στη Σουηδία και την Πορτογαλία και της ανάκαμψης που προαγγέλεται σε άλλες χώρες.

Χάρη στο ευνοϊκό οικονομικό κλίμα που επικρατεί στην Ένωση, η κατασκευή κτηρίων πλην κατοικιών το 1998 επωφελήθηκε εν γένει περισσότερο από την ιδιωτική παρά από τη δημόσια δραστηριότητα, εκτός από την Ιταλία όπου οι δημόσιες επενδύσεις αυξήθηκαν αισθητά. Ωστόσο, οι ικανοποιητικές αποδόσεις που διαπιστώθηκαν στον εν λόγω τομέα στην Ιταλία, στην Ισπανία, στις Κάτω Χώρες, στο Βέλγιο και την Ιρλανδία εξουδετερώνονται από τα αρνητικά αποτελέσματα που σημειώθηκαν στη Γερμανία, ενώ στη Γαλλία, η συγκεκριμένη δραστηριότητα θα παραμείνει μάλλον ισχνή, παρά την προοδευτική επιτάχυνση που εκδηλώθηκε στη διάρκεια του έτους.

Οι προοπτικές για το 1999 παραμένουν εν γένει ευνοϊκές, διότι κάποια βελτίωση προαγγέλεται ακόμη και στη Γερμανία. Στη Γαλλία, οι ανάγκες των εταιρειών αναμένεται να συμβάλουν στην ανάκαμψη της κατασκευής κτηρίων πλην κατοικιών, αντισταθμίζοντας έτσι την ατονία των επενδύσεων εκ μέρους των τοπικών αρχών.

Ακόμη και στον επιμέρους κλάδο των έργων πολιτικού μηχανικού, οι εξελίξεις το 1998 ήσαν έντονα διαφοροποιημένες μεταξύ των χωρών της Ένωσης. Πράγματι, καίτοι αφενός η Γερμανία, το Ηνωμένο Βασίλειο και η Δανία αναμένεται να παρουσιάζουν ακόμη αρνητικά αποτελέσματα λόγω της ισχνότητας των δημοσίων επενδύσεων, η Ιταλία, η Ισπανία και η Γαλλία συμβάλλουν κυρίως με τις προόδους τους στη διασφάλιση της σταθερότητας αυτής της δραστηριότητας σε κοινοτικό επίπεδο.

Για το 1999, τα έργα πολιτικού μηχανικού αναμένεται να σταθεροποιηθούν στα επίπεδα του 1998, ελλείψει νέων μεγάλων έργων υποδομής και δεδομένων των δυσκολιών των κρατών μελών να επιφέρουν ανάκαμψη της δημόσιας δαπάνης στο συγκεκριμένο τομέα.

2.2.3. Αυτοκινηταγορά

Η ζήτηση αυτοκινήτων στην Ένωση, που εμφάνιζε ικανοποιητική ανάκαμψη από το 1994, ακολούθησε ανοδική πορεία μέχρι το 1997, σημειώνοντας αξιοπρόσεκτα αποτελέσματα όσον αφορά τις ταξινομήσεις νέων οχημάτων, εκτιμούμενα σε +4,5 % κατά ετήσιο μέσον όρο για ολόκληρη την περίοδο.

Από τις αρχές του 1998, οι ταξινομήσεις οχημάτων στην Ένωση σημείωναν κάθε μήνα ακόμη πιο έντονες αυξήσεις και, για τους πρώτους δέκα μήνες του έτους, τα σωρευτικά αποτελέσματα δείχνουν πρόοδο της τάξης του 6,5 %.

Δεδομένου όμως ότι η κοινοτική αγορά αποτελείται από ένα μωσαϊκό 15 χωρών, που τηρώντας συγκρίσιμους οικονομικούς κανόνες έχουν παράλληλα δικά τους ιδιαίτερα χαρακτηριστικά, οι εν λόγω ταξινομήσεις παρουσιάζουν ορισμένες φορές σημαντικά διαφοροποιημένες τάσεις μεταξύ των χωρών.

Έτσι, κατά τους δέκα πρώτους μήνες του 1998 εμφανίζεται αύξηση άνω του 15 % στις ταξινομήσεις οχημάτων στην Ισπανία, λόγω των ισχυόντων θεσπισθέντων κινήτρων, ενώ στην Ιταλία, στη διάρκεια της ίδιας περιόδου, οι ταξινομήσεις εμφανίζουν κάμψη κατά 0,5 %, με έντοντες πτώσεις κατά τους τελευταίους μήνες, λόγω της λήξης ισχύος ανάλογων κινήτρων τον Ιούλιο του 1998. Ομοίως, προόδους της τάξης του 12-19 % σημείωσαν διάφορα άλλα κράτη όπως για παράδειγμα η Γαλλία, οι Κάτω Χώρες, η Ιρλανδία, η Φινλανδία κ.λπ., ενώ για τη Γερμανία και το Ηνωμένο Βασίλειο οι εν λόγω πρόοδοι παραμένουν κάτω του 5 %. Η κοινοτική αυτοκινηταγορά αναμένεται να συνεχίσει βραχυπρόθεσμα να εξελίσσεται ευνοϊκά, σημειώνοντας πιθανόν ιστορική ανώτατη επίδοση σε όγκο για το 1998, με συνολική άνοδο των ταξινομήσεων περίπου κατά 4 % σε σχέση με το αποτέλεσμα του 1997.

Επωφελούμενη από την ιδιαίτερα ευνοϊκή εξέλιξη της ζήτησης στο εσωτερικό της Ένωσης και λαμβανομένων υπόψη των ικανοποιητικών επιπέδων των εξαγωγών, η κοινοτική παραγωγή αυτοκινήτων αναμένεται να σημειώσει πιθανόν νέα ανώτατη επίδοση το 1998 και να υπερβεί άνετα τις 15 εκατομμύρια μονάδες.

Το 1999, παρά την εκτιμούμενη μείωση κατά 4 % των καταχωρήσεων νέων οχημάτων στην κοινοτική αγορά, λόγω ιδίως της προβλεπόμενης πτώσης της ιταλικής αγοράς, ο όγκος τους αναμένεται να αντιπροσωπεύει εντούτοις την τρίτη καλύτερη ιστορική επίδοση μετά από αυτές του 1998 και του 1992. Πολύ περισσότερες αβεβαιότητες πλανώνται ωστόσο σχετικά με την τάση των εξαγωγών οχημάτων κοινοτικής προέλευσης σε μία διεθνή αγορά διαταρασσόμενη από την ασιατική κρίση και τις επανεγκαταστάσεις σε νέες περιοχές.

2.3. ΠΡΟΟΠΤΙΚΕΣ ΕΙΣΑΓΩΓΩΝ ΚΑΙ ΕΞΑΓΩΓΩΝ ΧΑΛΥΒΟΥΡΓΙΚΩΝ ΠΡΟΪΟΝΤΩΝ

2.3.1. Στατιστικές εξωτερικών συναλλαγών της Ευρωπαϊκής Ένωσης για τα χαλυβουργικά προϊόντα

Η διαβίβαση στατιστικών στοιχείων που αφορούν τις εξωτερικές συναλλαγές χαλυβουργικών προϊόντων εκ μέρους ορισμένων κρατών μελών εξακολουθεί να χαρακτηρίζεται από κάποια καθυστέρηση, πράγμα που καθιστά πολύ αμφίβολες τις ποσοτικές εκτιμήσεις και τις προβλέψεις των τάσεων. Αυτό είναι ιδιαίτερα λυπηρό σήμερα όπου διαπιστώνονται ορισμένες αναταραχές στις διεθνείς συναλλαγές χαλυβουργικών προϊόντων, χωρίς να είναι δυνατό να καταστεί αντιληπτό το εύρος τους σε εύθετο χρόνο.

Πράγματι, κατά τη στιγμή της σύνταξης του παρόντος προγράμματος, οι διαθέσιμες στατιστικές για όλες τις χώρες της Ένωσης καλύπτουν τους οκτώ πρώτους μήνες του 1998 και δείχνουν ουσιαστικές αλλαγές, τόσο στο επίπεδο των κοινοτικών εισαγωγών όσο και των εξαγωγών χαλυβουργικών προϊόντων προς τις τρίτες χώρες.

Από αυτά τα στοιχεία φαίνεται ότι οι εισαγωγές χαλυβουργικών προϊόντων της Ένωσης έχουν αυξηθεί έντονα και η πρόοδός τους, για το πρώτο εξάμηνο του 1998, ήταν της τάξης του 66 % σε σχέση με το επίπεδό τους το πρώτο εξάμηνο του 1997. Σε όγκο οι εισαγωγές αντιπροσωπεύουν περίπου το 95 % των συνολικών κοινοτικών εισαγωγών χαλυβουργικών προϊόντων του 1996.

Μια διεξοδικότερη ανάλυση των στατιστικών σχετικά με αυτή την περίοδο του 1998 αποκαλύπτει εξάλλου ότι οι κοινοτικές εισαγωγές χαλυβουργικών προϊόντων ασιατικής προέλευσης γνώρισαν σημαντική ανάπτυξη και, για τις αγορές ορισμένων κρατών μελών όπως της Ιταλίας, του Ηνωμένου Βασιλείου, της Μπενελούξ κ.λπ. αντιπροσώπευαν την πρώτη εξωτερική πηγή εφοδιασμού.

Αυτό δεν αφήνει την παραμικρή αμφιβολία όσον αφορά το εύρος του φαινομένου και την άμεση επίπτωσή του στην κοινοτική αγορά συνολικά, της οποίας η έντονη βαθμιαία επιδείνωση στο επίπεδο των τιμών δεν ήταν αναμενόμενη.

Στη διάρκεια της υπό εξέταση περιόδου, αντίθετα, οι κοινοτικές εξαγωγές χαλυβουργικών προϊόντων υπέστησαν συρρίκνωση της τάξης του 17 % σε σχέση με αυτές του πρώτου εξαμήνου του 1997, πράγμα που επιβεβαιώνει συνεπώς επιτάχυνση της πτωτικής τάσης τους. Τα συνδυασμένα αποτελέσματα της σημαντικής αύξησης των εισαγωγών και της αισθητής υποχώρησης των εξαγωγών χαλυβουργικών προϊόντων επέφεραν σοβαρή αναταραχή στην κοινοτική αγορά χαλυβουργικών προϊόντων, που ήταν πάντα πλεονασματική κατά το παρελθόν και η οποία, για πρώτη φορά στην ιστορία της, παρουσίασε ελλειμματικό ισοζύγιο για το πρώτο εξάμηνο του 1998.

Η προοδευτική κάμψη της ζήτησης στη διάρκεια του έτους και τα υψηλότερα αποθέματα σε όλα τα επίπεδα της οικονομικής αλυσίδας, αναμένεται ωστόσο να επιτρέψουν βαθμιαία μείωση του ποσοστού αύξησης των εισαγωγών βραχυπρόθεσμα, λαμβανομένης εξάλλου υπόψη της κρίσιμης του λοιπού κατάστασης των εσωτερικών τιμών.

Παρά την προβλεπόμενη επιβράδυνση των εισαγωγών στη διάρκεια του δεύτερου εξαμήνου του 1998, αναμένεται εντούτοις να σημειώσουν αύξηση κατά 50 % περίπου για ολόκληρο το έτος, ενώ η διατήρηση της πτωτικής τάσης των εξαγωγών θα επιφέρει ετήσια υποχώρηση της τάξης του 20 % σε σχέση με αυτές του 1997.

Στη διάρκεια του πρώτου εξαμήνου του 1999, λαμβανομένων υπόψη των επιπτώσεων στην κοινοτική οικονομία και προπάντων στο γενικό κλίμα της κρίσιμης συγκυρίας σε διάφορες γεωγραφικές περιοχές του κόσμου, οι εισαγωγές χαλυβουργικών προϊόντων στην Ένωση αναμένεται να σταθεροποιηθούν σε αρκετά υψηλά επίπεδα, καίτοι ελαφρώς κατώτερα αυτών του 1998. Οι κοινοτικές εξαγωγές αναμένεται, αντίθετα, να σταθεροποιηθούν στους όγκους της ίδιας περιόδου του 1998.

Για το 1999 συνολικά, οι εισαγωγές χαλυβουργικών προϊόντων στην κοινοτική αγορά αναμένεται εντούτοις να συρρικνωθούν περίπου κατά 20 %, ενώ οι εξαγωγές να σταθεροποιηθούν.

Ένα τέτοιο σενάριο δείχνει σε ποιο κρίσιμο σημείο κινδυνεύουν να οδηγήσουν οι αναταραχές στις διεθνείς συναλλαγές χάλυβα, που προκλήθηκαν στην αρχή από την κρίση στη Νοτιοανατολική Ασία, η οποία εξαπλώθηκε και σε άλλες χώρες.

Εντός αυτού του εξελικτικού πλαισίου, η Επιτροπή υποχρεούται, γι' άλλη μια φορά, να ανανεώσει την έκκλησή της προς όλους τους παράγοντες της κοινοτικής αγοράς χάλυβα προκειμένου να υιοθετήσουν υπεύθυνες μεμονωμένες συμπεριφορές λαμβανομένων υπόψη των πιο περιορισμένων από το παρελθόν δυνατοτήτων τους.

Κι αυτό προκειμένου να αποφευχθεί μεταγενέστερη ολίσθηση της παρούσας κατάστασης και με σκοπό να συμβάλουν, στο μέτρο των δυνατοτήτων τους, στη διασφάλιση μιας καλύτερης διαχρονικής σταθερότητας το συντομότερο δυνατό.

Η Επιτροπή, από πλευράς της, θα μεριμνήσει ώστε η συμπεριφορά όλων των ενδιαφερόμενων μερών να είναι σύμφωνη με τους κανόνες του διεθνούς εμπορίου. Υπενθυμίζει ότι η ΕΕ διαθέτει όργανα εμπορικής πολιτικής τα οποία μπορεί να τεθούν σε εφαρμογή σύμφωνα με τους πολυμερείς κανόνες προκειμένου να αποτραπούν τυχόν εμπορικές πρακτικές ικανές να επιδεινώσουν περισσότερο την ασταθή κατάσταση της κοινοτικής αγοράς χάλυβα.

2.3.2. Προβλεπόμενη εξέλιξη της παγκόσμιας οικονομίας για το 1999

Η επιδείνωση των κρίσεων, τόσο της ασιατικής όσο και της ρωσικής, καθώς και οι κίνδυνοι μετάδοσης σε ολόκληρη την οικονομία της Λατινικής Αμερικής, έχουν επηρεάσει κάπως το κλίμα της διεθνούς συγκυρίας, προκαλώντας γενίκευση των αναθεωρήσεων προς τα κάτω των οικονομικών εξελίξεων. Με αποτέλεσμα να αναμένεται ότι η παγκόσμια ανάπτυξη, σύμφωνα με τις πλέον πρόσφατες εξελίξεις, δεν θα υπερβεί το 2,5 % το 1999, έναντι του 4 % περίπου που είχε εκτιμηθεί πριν ένα χρόνο.

Οι περιορισμένες προοπτικές ανάπτυξης της παγκόσμιας οικονομίας για το 1999 είναι το αποτέλεσμα των εμφανών δυσκολιών σταθεροποίησης της ασιατικής και της ρωσικής οικονομίας, που αντισταθμίζονται ωστόσο από την ανάκαμψη που παρατηρείται στην Ευρώπη μετά από κάποια χρόνια απάθειας και από την αμερικανική οικονομική δραστηριότητα, που εμφανίζει εντούτοις σημεία κάμψης σε σχέση με την αξιοσημείωτη ανάπτυξη της τελευταίας πενταετίας.

Σε αυτό το διεθνές οικονομικό πανόραμα, η Ευρώπη αναμένεται ότι θα αντιπροσωπεύει τον πρώτο πόλο ανάπτυξης και προπάντων οι έντεκα χώρες του ευρώ, διοτι η αμερικανική επέκταση της δίνει το προβάδισμα λόγω της επιβράδυνσης που εμφανίζει. Οι χώρες της Λατινικής Αμερικής, που αντιμετωπίζουν ένα αυξανόμενο εξωτερικό έλλειμμα, αναμένεται ότι θα συμβάλλουν στην επιβράδυνση της οικονομικής δραστηριότητας, ενώ οι ασιατικές οικονομίες θα ανορθωθούν προοδευτικά και η ρωσική οικονομία θα αντιμετωπίσει δυσκολίες μέχρι τη σταθεροποίησή της.

Στο επίπεδο της παγκόσμιας αγοράς χάλυβα, οι εν λόγω οικονομικές προοπτικές επιτρέπουν να διαφανεί για το 1999 ισχνή άνοδος της κατανάλωσης, ενώ η παραγωγή αναμένεται να σταθεροποιηθεί στα επίπεδα του 1998, λαμβανομένων υπόψη των διαφοροποιημένων εξελίξεων στην Ευρώπη και την Ασία και ιδίως η έναρξη λειτουργίας νέων παραγωγικών μονάδων σε ορισμένες ελλειμματικές περιοχές.

Οι διεθνείς συναλλαγές χάλυβα, αντίθετα, αναμένεται ότι θα συνεχίσουν να διαταράσσονται από τους υψηλούς όγκους μιας πλεονάζουσας προσφοράς που αναζητεί διέξοδο και η οποία, σε περίπτωση προστατευτικών συμπεριφορών, θα μπορεί να επαναπροσανατολίζεται προς άλλες πιο ανοικτές αγορές.

2.3.2.1. Οι Ηνωμένες Πολιτείες

Η επιβράδυνση της αμερικανικής οικονομίας, που περιορίστηκε ακόμη το 1998, φαίνεται να τείνει να επιταθεί επιτρέποντας ανάπτυξη μόλις 2 % περίπου το 1999, υποστηριζόμενη από τις επενδύσεις που παραμένουν ωστόσο ακόμη δυναμικές. Η βελτίωση της ανταγωνιστικότητας της αμερικανικής βιομηχανίας αναμένεται να ευνοήσει τις εξαγωγές, συμβάλλοντας τοιουτοτρόπως στη μελλοντική μείωση του ελλείμματος του εμπορικού ισοζυγίου της χώρας, που έφθασε σε πρωτοφανή επίπεδα το 1998.

Εφόσον το κλίμα εμπιστοσύνης, τόσο στο εσωτερικό του κλάδου όσο και στους καταναλωτές, επιδεινώνεται προοδευτικά λόγω προβλημάτων στις πρόσφατα εμφανιζόμενες χώρες και από την οικονομική επιβράδυνση που αναγγέλεται, προβλέπεται ότι η κατανάλωση χάλυβα στις Ηνωμένες Πολιτείες θα μειωθεί ελαφρώς το 1999, μετά από μία εξαετία αξιοσημείωτων αυξήσεων. Η αμερικανική παραγωγή χάλυβα αναμένεται αντίθετα να αυξηθεί, λαμβανομένης υπόψη της έναρξης λειτουργίας νέων παραγωγικών μονάδων, συμβάλλοντας τοιουτοτρόπως στη μείωση της ελλειμματικής κατάστασης της χώρας σε χαλυβουργικά προϊόντα.

Η πίεση των εισαγωγών χάλυβα στην αμερικανική αγορά, αναμένεται να παραμείνει ισχυρή το 1999, παρά το σύνολο μέτρων εμπορικής άμυνας που έχουν ληφθεί ή/και εξετάζονται όσον αφορά μέρος της εξωτερικής προσφοράς.

2.3.2.2. Οικονομική κατάσταση της Ιαπωνίας

Η οικονομία της Ιαπωνίας μπορεί να σημειώσει ελαφρά ανάκαμψη το 1999, με ανάπτυξη 0,5 %, μετά την περίοδο σοβαρής ύφεσης που γνώρισε το 1998. Το σχέδιο ανάκαμψης που ανακοίνωσε η ιαπωνική κυβέρνηση, και το οποίο βασίζεται κυρίως στην αναδιάρθρωση κεφαλαίων του τραπεζικού τομέα και σε σημαντικές φορολογικές ελαφρύνσεις, αναμένεται να συμβάλει τοιουτοτρόπως στην αναστροφή των τάσεων της συγκυρίας της χώρας και στην αποκατάσταση ενός ευνοϊκού κλίματος εμπιστοσύνης στον επιχειρηματικό κόσμο. Εξάλλου, οι ιαπωνικές εξαγωγές προς ορισμένες ασιατικές αγορές αναμένεται να βελτιωθούν, ενώ αυτές προς τις Ηνωμένες Πολιτείες μπορεί να συρρικνωθούν σημαντικά.

Στον τομέα του χάλυβα, η εγχώρια παραγωγή, μετά τη σημαντική κάμψη της το 1998, μπορεί να σημειώσει πρόοδο της τάξης του 3-5 %, προκειμένου να αντιμετωπίσει παράλληλη βελτίωση της εσωτερικής κατανάλωσης, καθώς και μια ελαφρώς ευνοϊκότερη εξέλιξη της ζήτησης που προέρχεται από χώρες της ζώνης επιρροής της. Μπορεί να εικαστεί επομένως μια ασθενέστερη παρουσία ιαπωνικού χάλυβα τόσο στην αμερικανική όσο και στην κοινοτική αγορά.

2.3.2.3. Οικονομικές εξελίξεις στην Κίνα και στη Νοτιοανατολική Ασία

Η ανόρθωση των ασιατικών οικονομιών που βρίσκονται σε κρίση θα πραγματοποιηθεί προοδευτικά. Η εγχώρια βιομηχανία, που έχει ανακτήσει εξαιρετικά επίπεδα ανταγωνιστικότητας, κατόπιν των αλλεπάλληλων υποτιμήσεων, θα συμβάλει τοιουτοτρόπως σημαντικά στη γενική οικονομική ανόρθωση με έντονη επιτάχυνση της εξαγωγικής δραστηριότητας.

Όσον αφορά τον κλάδο της χαλυβουργίας, δεδομένου ότι ορισμένες επενδύσεις σε νέες παραγωγικές μονάδες είχαν ανασταλεί, η έναρξη λειτουργίας τους θα πραγματοποιηθεί μετά τα τέλη του 1999. Επομένως η εγχώρια παραγωγή χάλυβα το 1999 θα σημειώσει πρόοδο μόλις 1,5 %, ενώ αναμένεται αύξηση της κατανάλωσης της τάξης του 2 %. Οι χώρες αυτής της περιοχής θα συνεχίσουν τοιουτοτρόπως να έχουν έλλειμμα σε χάλυβα, εκτός από τη Νότια Κορέα που διαθέτει κλάδο χαλυβουργίας σημαντικού μεγέθους και η κατάστασή της είναι πλεονασματική.

Η Κίνα, που είναι σχετικά επαρκώς προστατευμένη από φαινόμενα μετάδοσης κρίσεων λόγω του μεγέθους της, φαίνεται να ανθίσταται στην οικονομική ύφεση που γνωρίζει η περιοχή της Ασιάς. Πράγματι, η κινεζική οικονομία συνεχίζει να επωφελείται των μέτρων ελέγχου και εκσυγχρονισμού που εφαρμόζει η κυβέρνηση και η κατάσταση της χώρας από άποψη συγκυρίας εξελίσσεται ακόμη ευνοϊκά, με συντελεστή ανάπτυξης της τάξης του 6 % το 1998, που εντούτοις θα επιβραδυνθεί το 1999.

Το 1999, οι επενδύσεις στον τομέα των υποδομών και στον κλάδο των μηχανικών κατασκευών ιδίως, αναμένεται να εντατικοποιηθούν, ενώ η εξαγωγική δραστηριότητα θα εξακολουθεί να βρίσκεται σε μειονεκτική θέση λόγω του διαρκώς ισχυρού ανταγωνισμού των χωρών της ζώνης με υποτιμημένο νόμισμα.

Η τάση των επενδύσεων αναμένεται να επιφέρει αύξηση της ζήτησης χάλυβα, που θα καλύπτεται ωστόσο από πρόοδο ίδιου εύρους της εγχώριας παραγωγής, αφήνοντας επομένως αμετάλητο το ελλειμματικό ισοζύγιο σε χάλυβα της χώρας.

2.3.2.4. Οι οικονομίες των χωρών της Λατινικής Αμερικής

Οι χώρες της Λατινικής Αμερικής αναμένεται να σημειώσουν συνολική ανάπτυξη ελαφρώς κατώτερη του 3 % το 1998, η οποία θα επιβραδυνθεί το 1999. Πράγματι, η έναρξη ισχύος του προγράμματος για την καταπολέμηση της κρίσης της βραζιλιανής κυβέρνησης, που θα περιορίσει τις δημόσιες δαπάνες και θα αυξήσει τη φορολογική πίεση, θα καταλήξει να επηρεάσει την ανάπτυξη της σημαντικότερης οικονομίας αυτής της περιοχής.

Για το 1999, στον κλάδο της χαλυβουργίας προβλέπεται ελαφρά άνοδος της κατανάλωσης, εντούτοις το πλεόνασμα της προσφοράς αυτής της γεωγραφικής περιοχής θα είναι της τάξης των 8 εκατομμυρίων τόνων, λαμβανομένης υπόψη μιας παραγωγής σε ελαφρά πρόοδο.

2.3.2.5. Οικονομική κατάσταση στις Χώρες της Κεντρικής και Ανατολικής Ευρώπης και στις Δημοκρατίες της Κοινοπολιτείας Ανεξάρτητων Κρατών

Οι περισσότερες χώρες της Κεντρικής και Ανατολικής Ευρώπης (ΧΚΑΕ) συνεχίζουν την πορεία οικονομικής ανόρθωσης που ξεκίνησε το 1994. Η ανάπτυξη εξελίσσεται με διαφοροποιημένο τρόπο μεταξύ των χωρών, αλλά συνολικά οι πρόοδοι είναι απολύτως θετικές.

Όλες οι τοπικές αγορές χάλυβα γνωρίζουν ευνοϊκές εξελίξεις της ζήτησης, πράγμα που συνοδεύεται συχνά από παράλληλες αυξήσεις της εγχώριας παραγωγής - αφήνοντας πρακτικά αμετάβλητο το πλεόνασμα των χαλυβουργικών προϊόντων - που πρέπει να διατεθεί επιτακτικά. Η βελτίωση του επιπέδου κατανάλωσης χάλυβα σε αυτή την περιοχή, εκφράζεται εξάλλου με αύξηση των κοινοτικών εξαγωγών χαλυβουργικών προϊόντων με την υψηλότερη προστιθέμενη αξία. Αυτό δεν εμποδίζει την αγορά της Ένωσης να παραμένει η προνομιούχος διέξοδος της πλεονάζουσας προσφοράς αυτών των χωρών, που αντιπροσωπεύει περίπου το 40 % της παραγωγής τους.

Η οικονομική επανεκκίνηση που αναγγέλθηκε στη Ρωσία διεκόπη αιφνιδίως, κατόπιν της χρηματιστηριακής κρίσης που οδήγησε σε ισχυρή υποτίμηση του ρουβλίου στη διάρκεια του 1998. Η ρωσική οικονομική κρίση, για την οποία δεν αναμένεται να βρεθεί σύντομα λύση, προκάλεσε μεταγενέστερη αύξηση του πλεονάσματος χάλυβα, που αποσκοπεί να ενισχύσει τη θέση της συγκεκριμένης χώρας ως πρώτης εξαγωγικής χώρας στην παγκόσμια σκηνή.

Για το 1999, ακόμη και αν προβλέπεται κάμψη της παραγωγής, η κατανάλωση χάλυβα θα μειωθεί περαιτέρω, αφήνοντας μόνο τις διεξόδους στο εξωτερικό ως μόνη ευκαιρία επιβίωσης ενός χαλυβουργικού κλάδου που αντιμετωπίζει ήδη δυσκολίες.

2.4. ΕΞΕΛΙΞΗ ΤΩΝ ΤΙΜΩΝ

Η πτώση της ζήτησης χάλυβα, καταρχήν στη Νοτιοανατολική Ασία, και κατόπιν σε άλλες γεωγραφικές περιοχές, οδήγησε πολύ γρήγορα σε πλεονάζουσα προσφορά στην παγκόσμια αγορά και σε σημαντικές διαταραχές στις διεθνείς συναλλαγές.

Στην παγκόσμια αγορά, η εξέλιξη των τιμών προς τα κάτω εμφανίστηκε στη διάρκεια του πρώτου εξαμήνου του 1998. Σε λιγότερο από ένα χρόνο, τα πλατέα προϊόντα έχασαν έτσι περίπου το 25 % της αξίας τους και τα επιμήκη προϊόντα μεταξύ 15 % και 30 %. Οι τιμές των μορφοποιημένων ρόλων θερμής έλασης και των μορφοποιημένων ρόλων ψυχρής έλασης βρίσκονται σήμερα στο χαμηλότερο επίπεδο που γνώρισαν την τελευταία εξαετία.

Χάρη στο δυναμισμό των οικονομιών τους και στα επίπεδα εσωτερικών τιμών, η Βόρειος Αμερική και η Ευρώπη κατέστησαν ταχέως οι προνομιούχοι προορισμοί των εξωτικών εξαγωγών με χαμηλές τιμές. Υπό τις συνθήκες αυτές, και παρά το ικανοποιητικό επίπεδο της κατανάλωσης, η ισορροπία μεταξύ προσφοράς και ζήτησης στην κοινοτική αγορά χάλυβα μετατράπηκε με την πάροδο των μηνών σε σοβαρή ανισορροπία, μοιραία για την επαρκή ευστάθεια των τιμών.

Έτσι, κατά τους τελευταίους έξι μήνες, οι τιμές των μορφοποιημένων ρόλων θερμής έλασης στην κοινοτική αγορά μειώθηκαν περίπου κατά 25 %. Μόνο τα επενδεδυμένα προϊόντα κατάφεραν να περιορίσουν τη γενικευμένη τάση μείωσης των τιμών, χάρη στην έντονη ζήτηση που προερχόταν ιδίως από τον κλάδο της αυτοκινητοβιομηχανίας.

Όσον αφορά τα επιμήκη προϊόντα, η υποχώρηση των τιμών που παρατηρήθηκε στη διάρκεια των τελευταίων έξι μηνών είναι της τάξης του 15 % για τα ελαφρά επιμήκη προϊόντα (ράβδοι οπλισμού σκυροδέματος, χονδρόσυρμα και μορφοσίδηρος εμπορίου) και 10 % για τους μορφοδοκούς.

Χωρίς να έχει σημειωθεί ακόμη το χαμηλότερο επίπεδο που παρατηρήθηκε στις αρχές του 1993, οι τιμές χάλυβα στην Ευρωπαϊκή Ένωση το προσεγγίζουν εντούτοις ταχέως και η παρούσα παγκόσμια οικονομική κατάσταση ουδόλως επιτρέπει να ευελπιστούμε, για τους επόμενους μήνες, σε ενδεχόμενη αναστροφή της τάσης τους. Μόνο μια προσαρμογή της προσφοράς στις επανεξεταζόμενες προς τα κάτω νέες ανάγκες της παγκόσμιας αγοράς, θα επιτρέψει την επάνοδο σε μία νέα διαρκή ισορροπία της κοινοτικής αγοράς χάλυβα.

2.5. ΕΚΔΗΛΟΥΜΕΝΕΣ ΤΑΣΕΙΣ ΑΝΑ ΠΡΟΪΟΝ

Πλατέα προϊόντα

- Ρόλοι θερμής έλασης

Λόγω της κατάστασης στην Ασία, η αγορά των μορφοποιημένων ρόλων έχει υποβαθμιστεί αισθητά. Πράγματι, η μαζική αύξηση των εισαγωγών και το υψηλό επίπεδο της εσωτερικής παραγωγής οδήγησαν σε πλεόνασμα προσφορών στην κοινοτική αγορά, προκαλώντας κατάρρευση των τιμών και προοδευτικά αύξηση των αποθεμάτων του εμπορίου και του κλάδου της σωληνουργίας ειδικότερα. Εξάλλου, κάποια στάση αναμονής εκ μέρους των αγοραστών είχε ως συνέπεια μια αρκετά αξιόλογη μείωση των παραγγελιών που προορίζονταν για την κοινοτική βιομηχανία, από το δεύτερο εξάμηνο του 1998.

Όσον αφορά τις διεθνείς συναλλαγές ρόλων, δεδομένου ότι η παγκόσμια αγορά είναι ιδιαίτερα διαταραγμένη, η παρούσα αδυναμία του αμερικανικού δολαρίου συμβάλλει στην παρέκλιση προς την αγορά της Ένωσης μεγαλύτερου μέρους της πλεονάζουσας προσφοράς και, επιπλέον, αποτελεί τροχοπέδη για τις εξαγωγές ρόλων κοινοτικής προέλευσης.

- Λαμαρίνες ψυχρής έλασης

Παρά την ικανοποιητική κατάσταση της ζήτησης, οι λαμαρίνες ψυχρής έλασης γνωρίζουν επίσης έντονη πίεση όσον αφορά τις τιμές. Οι αποσταθεροποιητικές εισαγωγές από ορισμένες τρίτες χώρες εξακολουθούν να αναπτύσσονται, έτσι η κατάσταση της αγοράς αυτών των προϊόντων καθίσταται διαρκώς δυσκολότερη, δεδομένου άλλωστε ότι οι χονδρέμποροι και τα κέντρα εξυπηρέτησης του κλάδου της χαλυβουργίας υιοθετούν μια στάση αναμονής και οι τελικοί χρήστες καθυστερούν τις παραγγελίες τους.

- Επενδεδυμένες λαμαρίνες

Η κρίση της Νοτιανατολικής Ασίας δημιούργησε ένα τοπικό έλλειμμα κατανάλωσης για όλα τα επενδεδυμένα προϊόντα. Η κατάσταση αυτή παρέσυρε σημαντικές ροές παράδοσης της Ασίας προς τις βορειοαμερικανικές και ευρωπαϊκές αγορές.

Μεταξύ των επενδεδυμένων λαμαρίνων, οι γαλβανισμένες λαμαρίνες θερμής έλασης είναι οι πλέον θιγείσες διότι η αύξηση των εισαγωγών επέρχεται την ίδια χρονική στιγμή με την έναρξη λειτουργίας νέων παραγωγικών μονάδων.

Οι ηλεκτρογαλβανισμένες λαμαρίνες αντίθετα, που προορίζονται κυρίως για την αυτοκινητοβιομηχανία, ιδιαίτερα δυναμική εδώ και μεγάλο χρονικό διάστημα, είναι οι πλέον θιγείσες από τις εισαγωγές. Επίσης, προς το παρόν, η ζήτηση παραμένει σημαντική και οι τιμές εξακολουθούν να είναι σταθερές στο συγκεκριμένο τομέα.

- Λαμαρίνες quarto

Η ζήτηση στην αγορά της Ευρωπαϊκής Ένωσης είναι σχετικά ικανοποιητική. Οι κλάδοι των συγκολλητών σωλήνων μεγάλης διαμέτρου, της ναυπηγικής και της εφηρμοσμένης μηχανικής εξακολουθούν να είναι οι βασικοί αγοραστές, ακόμη και αν υπάρχουν σοβαρές αμφιβολίες όσον αφορά τις μελλοντικές εξελίξεις της ζήτησης αυτών των προϊόντων. Η κατάσταση είναι διαφορετική για τους χονδρέμπορους των οποίων τα αποθέματα είναι ιδιαίτερα υψηλά, λόγω μαζικών εισαγωγών από τρίτες χώρες. Η πίεση στην αγορά, που επήλθε από την πλεονάζουσα προσφορά, οδηγεί ασφαλώς σε μείωση των τιμών και ωθεί τους τελικούς χρήστες να κρατούν τις παραγγελίες τους εν αναμονή ακόμη χαμηλότερων τιμών.

Επιμήκη προϊόντα

- Βαρείς μορφοχάλυβες (μορφοδοκοί)

Η ζήτηση μορφοδοκών στην ευρωπαϊκή αγορά αυξήθηκε το 1998 και αναμένεται να διατηρηθεί μια ευνοϊκή τάση στις αρχές του 1999. Τα αποθέματα μειώθηκαν από το πρώτο τρίμηνο του 1998 και η κατάστασή τους είναι προς το παρόν ικανοποιητική. Εντούτοις, παρόλη αυτή τη σχετικά ικανοποιητική κατάσταση, η προοδευτική κάμψη των εξαγωγών και οι αυξήσεις των εισαγωγών επέφεραν αναστροφή της τάσης των τιμών από τα μέσα του έτους. Το ενδεχόμενο κλεισίματος της αμερικανικής αγοράς, λόγω μέτρων αντιντάμπινγκ, κινδυνεύει να επιτείνει αυτό το φαινόμενο στις αρχές του 1999.

- Χονδρόσυρμα

Η ζήτηση χονδροσύρματος για συγκολλητά πλέγματα, παραμένει στάσιμη λόγω της ισχνής δραστηριότητας του κλάδου δομικών κατασκευών. Οι διακοπές της παραγωγής που πραγματοποιήθηκαν στη διάρκεια του καλοκαιριού δεν κατάφεραν να επιφέρουν μείωση των αποθεμάτων στα αναμενόμενα επίπεδα. Πράγματι, η κατάσταση της παγκόσμιας αγοράς επιτάθηκε περαιτέρω στη διάρκεια της ίδιας περιόδου επιφέροντας αφενός, επιδείνωση των εξαγωγών και αφετέρου, αύξηση των εισαγωγών. Δεδομένης της έλευσης της χειμερινής περιόδου, που είναι εν γένει ελάχιστα ευνοϊκή για την κατανάλωση των εν λόγω προϊόντων, αναμένεται βελτίωση της συγκεκριμένης αγοράς μετά την πάροδο αρκετών μηνών.

Για τους χάλυβες ανώτερης ποιότητας, η κατάσταση είναι λιγότερο ανησυχητική λόγω της ικανοποιητικής ζήτησης που προέρχεται από τομείς χρήσης όπως οι μηχανολογικές κατασκευές ή η αυτοκινητοβιομηχανία. Παρατηρούμε εντούτοις εδώ και αρκετές εβδομάδες μείωση των παραγγελιών, λόγω των υψηλών αποθεμάτων και της επιβράδυνσης της δραστηριότητας σε ορισμένους χρήστες.

- Ράβδοι οπλισμού σκυροδέματος

Συνολικά, η εσωτερική ζήτηση δεν γνώρισε σημαντική μείωση στη διάρκεια του 1998 αλλά, η κάμψη των εξαγωγών και η πίεση που ασκείται από τις εισαγωγές αποσταθεροποίησαν εντούτοις την ευρωπαϊκή αγορά ράβδων σκυροδέματος. Παρά την έντονη μείωση των τιμών παλαιοσιδήρου και του κόστους παραγωγής, τα συγκεκριμένα προϊόντα έχασαν σημαντικό μέρος της αποδοτικότητάς τους για τους ευρωπαίους παραγωγούς.

- Μορφοσίδηρος εμπορίου

Παρά τη σταθερή ζήτηση, την ανοδική κατανάλωση και τα ελάχιστα υψηλά αποθέματα, που προκύπτουν από τη διακοπή της παραγωγής κατά τη θερινή περίοδο, οι τιμές του μορφοσίδηρου εμπορίου υποβαθμίστηκαν στα τέλη του έτους, ακολουθώντας τοιουτοτρόπως την τάση των άλλων χαλυβουργικών προϊόντων. Ακόμη και οι χάλυβες ανώτερης ποιότητας εθίγησαν από αυτό το φαινόμενο, λόγω κυρίως της αδυναμίας του δολαρίου και της πτώσης των τιμών παλαιοσιδήρου.

2.6. ΙΣΟΖΥΓΙΟ ΑΚΑΤΕΡΓΑΣΤΟΥ ΧΑΛΥΒΑ ΓΙΑ ΤΟ ΠΡΩΤΟ ΕΞΑΜΗΝΟ ΤΟΥ 1999 ΚΑΙ ΓΙΑ ΟΛΟΚΛΗΡΟ ΤΟ ΕΤΟΣ

Η κοινοτική οικονομία εμφανίστηκε σε ισχυρή ανάκαμψη, καθόλη τη διάρκεια του 1997 και για μεγάλο μέρος του 1998, ανθιστάμενη μάλλον ικανοποιητικά στη μετάδοση της ασιατικής και ρωσικής κρίσης.

Όμως, τα αρνητικά αποτελέσματα της βαθμιαίας επιδείνωσης του διεθνούς περιβάλλοντος, αναμένεται να επηρεάσουν περισσότερο την οικονομική ανάπτυξη της Ένωσης το 1999 και να επιφέρουν προοδευτικά επιβράδυνση της βιομηχανικής δραστηριότητας, δεδομένων μεταξύ άλλων των λιγότερο ευνοϊκών εξαγωγικών προοπτικών προς τις περισσότερες εξωτερικές αγορές.

Οι αρνητικές συνέπειες των διεθνών γεγονότων είχαν εντούτοις εκδηλωθεί ήδη στο επίπεδο της κοινοτικής αγοράς χάλυβα, από τις αρχές του 1998, τόσο με θεαματική αύξηση των εισαγωγών όσο και με αξιόλογη μείωση των εξαγωγών, καθώς και με απότομη πτώση των τιμών.

Η εξέλιξη της ζήτησης χάλυβα, ιδιαίτερα θετική μέχρι το φθινόπωρο του 1998, παρέχει έκτοτε σημεία κόπωσης που θα επιταθούν ιδίως κατά το πρώτο εξάμηνο του 1999, λόγω μιας αναμενόμενης βραδύτερης δραστηριότητας στο επίπεδο των τομέων χρήσης.

Η κοινοτική αγορά χάλυβα, που κατέστη λιγότερο ελκυστική λόγω της κατάρρευσης των τιμών, αναμένεται να υποστεί το 1999 μικρότερη πίεση από τις εισαγωγές. Αντίθετα, τα ασθενέστερα επίπεδα εξαγωγών σε σχέση με το παρελθόν, καθώς και η ανάγκη εξισορρόπησης των αποθεμάτων, θα επηρεάσουν την εξέλιξη της παραγωγής χάλυβα, απέναντι σε μία ζήτηση που αναμένεται εντούτοις να σταθεροποιηθεί στη διάρκεια του έτους, κατόπιν μιας προοδευτικής εκ νέου επιτάχυνσης της δραστηριότητας των τομέων χρήσης.

Λαμβανομένων υπόψη αυτών των τάσεων, όπως αναφέρεται στον πίνακα 1 «προσφορά και ζήτηση ακατέργαστου χάλυβα», στη διάρκεια του πρώτου εξαμήνου του 1999 η πραγματική κατανάλωση χάλυβα αναμένεται να ανέλθει σε 81 εκατομμύρια τόνους, ήτοι 4 % λιγότερο σε σχέση με το εξαιρετικό αποτέλεσμα της αντίστοιχης περιόδου του 1998. Εκτιμώντας μια προβλεπόμενη μείωση των αποθεμάτων για να εξισορροπηθούν με τη ζήτηση, η φαινομένη κατανάλωση θα φθάσει τα 79 εκατομμύρια τόνους, ποσότητα που αντιπροσωπεύει μια πιο αισθητή συρρίκνωση σε σχέση με την πραγματική κατανάλωση. Δεδομένης άλλωστε της αναμενόμενης μείωσης των εισαγωγών χάλυβα σε μία κοινοτική αγορά πολύ λιγότερο δυναμική απ' ό,τι κατά το πρώτο εξάμηνο του 1998, καθώς και μιας εκτιμούμενης ισχνής πρόοδου των κοινοτικών εξαγωγών, η ισόρροπη παραγωγή πρέπει να ανέλθει σε 80 εκατομμύρια τόνους, που αντιστοιχεί σε μείωση κατά 5,3 % συγκρινόμενη με το ιστορικό αποτέλεσμα που σημείωσε κατά το πρώτο εξάμηνο του 1998.

Μια προοδευτική βελτίωση που μπορεί να εκδηλωθεί στη διάρκεια του έτους, επιτρέπει να προεικαστεί ότι για ολόκληρο το 1999 η πραγματική κατανάλωση χάλυβα, σταθεροποιούμενη στα επίπεδα που επιτεύχθησαν ένα έτος νωρίτερα, αναμένεται να ανέλθει σε 159 εκατομμύρια τόνους. Λαμβανομένης ωστόσο υπόψη της ανάγκης εξισορρόπησης των αποθεμάτων, κυρίως κατά το πρώτο εξάμηνο του 1999, η φαινομένη κατανάλωση θα ανέλθει σε 157 εκατομμύρια τόνους, ποσότητα που αντιπροσωπεύει μείωση κατά 3,1 % σε σχέση με το εξαιρετικό επίπεδο του προηγούμενου έτους. Εξάλλου, η βαθμιαία μείωση των εισαγωγών, καθώς και η αναμενόμενη σταθεροποίηση των εξαγωγών, οδηγούν στην εκτίμηση μιας ισόρροπης παραγωγής της τάξης των 157 εκατομμυρίων τόνων, που αντιστοιχεί σε μείωση κατά 3,1 % σε σχέση με την πρωτοφανή παραγωγή του 1998.

3. ΠΡΩΤΕΣ ΥΛΕΣ

3.1. ΑΓΟΡΑ ΠΑΛΑΙΟΣΙΔΗΡΟΥ

Η επιδείνωση της ασταθούς κατάστασης της διεθνούς αγοράς χάλυβα στη διάρκεια του 1998, θα επιφέρει συνεχή μείωση της ζήτησης παλαιοσιδήρου και συνεπώς προοδευτική υποβάθμιση των τιμών αυτής της πρώτης ύλης της χαλυβουργίας.

Ακόμη και στην κοινοτική και την αμερικανική αγορά, οι τιμές παλαιοσιδήρου μειώνονταν διαρκώς, μεταξύ άλλων, λόγω της ανάγκης των εγχώριων κλάδων να περιορίσουν την παραγωγή χάλυβα, με σκοπό να ανακοπεί η πτώση των τιμών των χαλυβουργικών προϊόντων.

Εξάλλου, εφόσον τα αποθέματα χάλυβα είναι προς το παρόν αρκετά υψηλά και, λαμβανομένης υπόψη μιας προβλεπόμενης επιβράδυνσης της ζήτησης το 1999, η ζήτηση παλαιοσιδήρου αναμένεται να διατηρήσει την πτωτική τάση της τουλάχιστον κατά το πρώτο εξάμηνο του έτους. Δεν αποκλείεται, επομένως, οι τιμές του παλαιοσιδήρου να υποστούν και άλλη ελαφρά μείωση, παρά την ταχεία προσαρμογή της προσφοράς στις συνθήκες της αγοράς, πράγμα που μπορεί να μετριάσει τη μεταγενέστερη μείωσή τους και ακόμη, στη διάρκεια του έτους να διασφαλίσει τη σταθεροποίησή τους.

3.2. ΣΙΔΗΡΟΜΕΤΑΛΛΕΥΜΑ

Οι επιπτώσεις της ασιατκής κρίσης προκάλεσαν, καθόλη τη διάρκεια του 1998, αναστροφή των τάσεων, ακόμη και στις αναπτυσσόμενες αγορές χάλυβα, με αποτέλεσμα η ζήτηση σιδηρομεταλλεύματος να υποστεί ενδεχομένως τις αρνητικές συνέπειές της τους επόμενους μήνες.

Οι διαπραγματεύσεις για τις παραδόσεις αυτής της πρώτης ύλης το 1999 θα είναι συνεπώς πιο αβέβαιες, δεδομένης της μείωσης των αναγκών ακόμη και στους κοινοτικούς και αμερικανικούς χαλυβουργικούς κλάδους, που αντιμετωπίζουν την ανάγκη προσαρμογής της παραγωγής τους, λαμβανομένης υπόψη μιας ευρέως πλεονάζουσας διεθνούς προσφοράς.

Πράγματι, η χαμηλή ζήτηση στις ασιατικές χώρες εν γένει, το επίπεδο των επαρκώς ικανοποιητικών αποθεμάτων στην Ιαπωνία και οι δυσκολίες του κοινοτικού κλάδου έναντι μιας προβλεπόμενης υποχώρησης της κατανάλωσης χάλυβα, επιτρέπουν να προεικαστεί για το 1999, μείωση των αναγκών σε σιδηρομετάλλευμα σε σχέση με το 1998 και συνεπώς ομαλοποίηση των εμπορικών συναλλαγών της συγκεκριμένης πρώτης ύλης, της οποίας οι τιμές μπορούν να υποστούν ελαφρά κάμψη.

3.3. ΣΙΔΗΡΟΚΡΑΜΑΤΑ

Ακόμη και αν, το συγκεκριμένο έτος, σημειώθηκε υψηλή ζήτηση στην Ευρωπαϊκή Ένωση, η σημαντικότερη αύξηση της προσφοράς σε σχέση με τη ζήτηση οδηγεί σε ανισορροπία της αγοράς. Οι τιμές, που ήσαν ήδη υπό πίεση για πολλά προϊόντα κατά το πρώτο εξάμηνο του 1998, επιδεινώθηκαν περαιτέρω προς τα τέλη του ίδιου έτους.

Η τάση της αγοράς σιδηροκραμάτων για το πρώτο εξάμηνο του 1999 επιτρέπει να προεικαστεί ότι η ζήτησή τους θα παραμείνει σχετικά χαμηλή σε σχέση με την προσφορά. Όμως, δεν αποκλείεται κάποια ισορροπία, στο βαθμό που οι μεταβολές των τιμών θα συμβάλουν στην προσαρμογή της προσφοράς στις εξελίξεις της αγοράς.

3.4. ΚΑΣΣΙΤΕΡΟΣ, ΨΕΥΔΑΡΓΥΡΟΣ ΚΑΙ ΝΙΚΕΛΙΟ

Κατά τους επτά πρώτους μήνες του 1998, η παραγωγή κασσίτερου αυξήθηκε περίπου κατά 10 % σε σύγκριση με την αντίστοιχη της ίδιας περιόδου του 1997. Όμως, η φαινομένη κατανάλωση αυτού του μετάλλου παρουσίασε ανεπαίσθητη άνοδο στη διάρκεια της ίδιας περιόδου. Σύμφωνα με τις προβλέψεις, η ζήτηση αναμένεται να παραμείνει υψηλή στην Ευρώπη και τη Βόρειο Αμερική, πράγμα που δεν θα αποτρέψει εντούτοις την τάση των τιμών προς μία ελαφρά κάμψη, δεδομένης της προβλεπόμενης ανόδου των εξαγωγών της Κίνας.

Η παγκόσμια κατανάλωση ψευδάργυρου, κατόπιν ισχνής προόδου εκτιμούμενης σε 0,1 % για το 1998 μέχρι 7,76 εκατομμύρια τόνους, μπορεί να σημειώσει αύξηση κατά 3 % το 1999, ανερχόμενη σε 7,99 εκατομμύρια τόνους. Στην κοινοτική αγορά, η εξέλιξη της κατανάλωσης ψευδάργυρου αναμένεται να περιοριστεί σε αύξηση γύρω στο 2 % για το επόμενο έτος.

Η παγκόσμια παραγωγή ψευδάργυρου, με πιθανή άνοδο 2,8 % μέχρι 7,93 εκατομμύρια τόνους το 1998, μπορεί να αυξηθεί κατά 2,1 % το 1999, ανερχόμενη σε 8,9 εκατομμύρια τόνους. Οι εξαγωγές από τις ανατολικές χώρες για το 1999 θα πρέπει να σταθεροποιηθούν σε επίπεδα παρεμφερή με αυτά του 1998.

Οι τιμές του ψευδάργυρου το 1998 χαρακτηρίζονται από πτωτική τάση. Ωστόσο, εκτιμάται ότι για το 1999 δεν αποκλείεται ελαφρά άνοδος των τιμών, σε περίπτωση πιθανής ανάκαμψης της ζήτησης εκ μέρους ορισμένων τρίτων χωρών.

Για το 1999, ο διεθνής όμιλος νικελίου βασίζεται σε πλεόνασμα προσφοράς στην αγορά νικελίου που μπορεί να υπερβαίνει τους 11 000 τόνους. Η παραγωγή θα παραμείνει σταθερή, ενώ η κατανάλωση θα σημειώσει κάμψη σε διεθνές επίπεδο, με εξαίρεση τις Ηνωμένες Πολιτείες και την Ευρωπαϊκή Ένωση όπου θα γνωρίσει αξιοσημείωτες αυξήσεις.

Παρά τις προθέσεις, η προσφορά παραμένει πλεονάζουσα, με αποτέλεσμα οι τιμές του νικελίου να κυμαίνονται σήμερα σε ιδιαιτέρως χαμηλά επίπεδα. Οι τιμές μπορούν εντούτοις να βελτιωθούν κατά το πρώτο εξάμηνο του 1999, σε περίπτωση που οι επικεφαλής της αγοράς μειώσουν αποτελεσματικά τα επίπεδα παραγωγής τους με σκοπό μια καλύτερη ισορροπία μεταξύ προσφοράς και ζήτησης αυτής της πρώτης ύλης.

4. ΑΠΑΣΧΟΛΗΣΗ

Εδώ και αρκετά χρόνια, η απασχόληση στο χαλυβουργικό κλάδο στην Ευρώπη τείνει να εξειδικευτεί. Ως εκ τούτου, οι τεχνολογικές εξελίξεις, παράλληλα με τις οργανωτικές αλλαγές, συνεπάγονται τακτικά την κατάργηση πολλών θέσεων απασχόλησης στο εσωτερικό του κοινοτικού κλάδου.

Οι τάσεις αυτές, που εγγράφονται στη σειρά μιας συνολικής ενίσχυσης της ανταγωνιστικότητας του συγκεκριμένου κλάδου, επιβάλλουν πάντα νέες απαιτήσεις και συνεχή κατάρτιση του εργατικού δυναμικού.

Εξάλλου, διάφορες δημόσιες επιχειρήσεις αποτέλεσαν, τα τελευταία χρόνια, αντικείμενο σχεδίων αναδιάρθρωσης, ακολουθούμενων συνήθως από ιδιωτικοποιήσεις που αποσκοπούν στη βελτίωση της ανταγωνιστικότητάς τους. Ομοίως, οι συνενώσεις ορισμένων ευρωπαίων ιδιωτών παραγωγών επέτρεψαν την καλύτερη εκμετάλλευση των πλεονεκτημάτων της εναίας αγοράς αλλά, συχνά κατέληξαν σε εσωτερικές αναδιαρθρώσεις.

Τα οφέλη αυτών των διαδικασιών - που δημιουργούν νέο δυναμισμόστο χαλυβουργικό κλάδο - είναι αδιαμφισβήτητα. Ωστόσο, η ανάγκη για την ευρωπαϊκή χαλυβουργία να συνεχίσει τις προσπάθειές της, με σκοπό τη βελτίωση της διεθνούς ανταγωνιστικότητάς της παραμένει επίκαιρη, με τις αρνητικές συνέπειές της στο επίπεδο της απασχόλησης.

Οι μειώσεις των θέσεων απασχόλησης ρυθμίστηκαν στο παρελθόν με μέτρα σχετικά με την ηλικία που επέτρεψαν μια λιγότερο δραματική διαχείριση των αναδιαρθρώσεων. Η χρήση αυτών των μέτρων δημιούργησε εντούτοις παραποιημένα αποτελέσματα σε επίπεδο ηλικιακής πυραμίδας στις επιχειρήσεις, προκαλώντας απώλεια εμπειρίας στο επίπεδο του εργατικού δυναμικού.

Ορισμένες επιχειρήσεις έχουν έκτοτε εφαρμόσει ειδικά μέτρα για να αντιμετωπίσουν την κατάσταση του πλεονάζοντος εργατικού δυναμικού, διαφυλάσσοντας παράλληλα τις γνώσεις και την εμπειρογνωμοσύνη των παλαιότερων μέσω μέτρων μερικής απασχόλησης.

Οι καθαρές απώλειες θέσεων απαχόλησης το 1999 εκτιμώνται περίπου σε 11 000. Ο αριθμός αυτός μπορεί να αντικατοπτρίζει αναμενόμενες δυσκολίες στην αγορά πλατέων προϊόντων, ακόμη και αν δείχνει ότι η κατάσταση βελτιώθηκε σε σχέση με τα έτη της σοβαρής κρίσης.

Για τους εργαζόμενους του κλάδου που θίγονται από τα μέτρα αναδιάρθρωσης ή κλεισίματος παραγωγικών μονάδων, η Επιτροπή θα συνεχίσει να εφαρμόζει την κοινωνική πολιτική της. Θα διατηρηθούν όλα τα μέτρα που προβλέπονται από τις διμερείς συμβάσεις σχετικά με τις ενισχύσεις για την επαναπροσαρμογή, οι οποίες χορηγούνται βάσει του άρθρου 56 παράγραφος 2 στοιχείο β), έως την εκπνοή της συνθήκης ΕΚΑΧ, στις 23 Ιουλίου 2002, πλην των ενισχύσεων για κατάρτιση και αυτοαπασχόληση οι οποίες μπορούν να συγχρηματοδοτηθούν από το Ευρωπαϊκό Κοινωνικό Ταμείο (ΕΚΤ).

Οι 11 000 απώλειες θέσεων απασχόλησης που προβλέπονται το 1999, δεν αντιστοιχούν εντούτοις στην αριθμό των εργαζομένων που θα είναι επιλέξιμοι για τις ενισχύσεις ΕΚΑΧ, για διάφορους λόγους και ιδίως λόγω του γεγονότος ότι ορισμένα κράτη μέλη δεν συμμετέχουν στην πολιτική αναπροσαρμογής.

Το 1999, οι εγγεγραμμένες στον προϋπολογισμό ΕΚΑΧ πιστώσεις οι οποίες προορίζονται για τη χορήγηση παραδοσιακών ενισχύσεων για την επαγγελματική αναπροσαρμογή στη χαλυβουργική βιομηχανία και τη βιομηχανία άνθρακα, ανέρχονται σε 75 εκατομμύρια EUR.

(1) ΕΕ C 233 της 25.7.1998.

ΠΑΡΑΡΤΗΜΑ

>ΘΕΣΗ ΠΗΝΑΚΑ>

>ΘΕΣΗ ΠΗΝΑΚΑ>

>ΘΕΣΗ ΠΗΝΑΚΑ>

>ΘΕΣΗ ΠΗΝΑΚΑ>